เดอะ พาเลซ

เดอะ พาเลซ เป็นวงดนตรีสัญชาติไทยที่ได้รวบรวมอดีตสมาชิกจากวงดนตรี 6 วงยุค 70-80 มาเล่นด้วยกัน

 ประวัติ 
เดอะ พาเลซถือกำเนิดจากการที่ สายชล ระดมกิจ อดีตมือกีตาร์ของวงดิ อินโนเซ้นท์ ซึ่งขณะนั้นเป็นผู้ดูแลศิลปินของค่ายเลิฟอีส ได้ไปร้องเพลงในคอนเสิร์ต KTC LOVEiS Winter Festival 2007 ที่ค่ายของตนจัดขึ้นเมื่อปี พ.ศ. 2550 พร้อมกับเชิญ จิ๊บ - วสุ แสงสิงแก้ว นักร้องนำของวงพลอย และ อ๊อด - รณชัย ถมยาปริวัฒน์ นักร้องนำและหัวหน้าวงคีรีบูน มาเป็นแขกรับเชิญ ปรากฏว่าได้รับการตอบรับที่ดีอย่างมาก

สายชลจึงเกิดแรงบันดาลใจที่จะตั้งวงดนตรีที่รวบรวมสมาชิกของวงดนตรีชื่อดังยุค 70-80 มาเล่นด้วยกัน จึงเริ่มชักชวนนักดนตรีและนักร้องคนอื่น ๆ จากวงต่าง ๆ ทั้ง ดิ อินโนเซ้นท์ ของสายชลเอง, รอยัลสไปรท์ส, อินคา, ฟอร์เอฟเวอร์ และแมคอินทอช มาร่วมเป็นสมาชิก จนได้สมาชิกครบทีม 8 คนออกตระเวนแสดงคอนเสิร์ตเดินสายเหมือนในอดีต ส่วนชื่อวงนั้น บอย โกสิยพงษ์ ผู้ก่อตั้งค่าย เป็นคนตั้งชื่อวงตามชื่อสถานบันเทิงที่ดังที่สุดในยุคนั้น

ต่อมา อ๊อดได้ขอลาออกจากวงเนื่องจากติดภารกิจที่มีจำนวนมากจนไม่สามารถที่จะปลีกเวลามาร่วมเดินสายกับวงได้ สายชลผู้เป็นหัวหน้าวงจึงได้ไปชักชวน ปุ๊ - อัญชลี จงคดีกิจ เข้ามาร่วมเดินสายแสดงคอนเสิร์ตกับวง จนกระทั่งปุ๊ได้เข้ามาเป็นสมาชิกถาวรของวงในเวลาต่อมา

 สมาชิก 
 สุนทร สุจริตฉันท์ - ร้องนำ เกิด 18 ธันวาคม พ.ศ. 2492
 วงศกร รัศมิทัต - กลอง, ร้องนำ เกิด 29 เมษายน พ.ศ. 2503
 พีรสันติ จวบสมัย - คีย์บอร์ด, ร้องนำ เกิด 12 ธันวาคม พ.ศ. 2505
 สายชล ระดมกิจ - กีตาร์, ร้องนำ เกิด 20 ธันวาคม พ.ศ. 2507
 มนตรี กิตติกัลป์ - เบส, ร้องนำ เกิด 04 กรกฎาคม พ.ศ. 2506
 รณภพ อรรคราช - กีตาร์, ร้องนำ เกิด 20 กันยายน พ.ศ. 2507
 วสุ แสงสิงแก้ว - ร้องนำ เกิด 29 ธันวาคม พ.ศ. 2510
 อัญชลี จงคดีกิจ - ร้องนำ เกิด 15 พฤศจิกายน พ.ศ. 2498

 อดีตสมาชิก 
 รณชัย ถมยาปริวัฒน์ - กีตาร์, ร้องนำ เกิด 17 สิงหาคม พ.ศ. 2507 (เสียชีวิตแล้ว)

 ผลงาน 
 ขอบคุณสวรรค์
 เขิน (เพลงประกอบภาพยนตร์ ตุ๊กแกรักแป้งมาก; ต้นฉบับ แกรนด์เอ็กซ์)
 ชีวิตฉันจะมีไว้เพื่อเธอ
 สายฝน - จัดทำขึ้นเพื่อเทิดพระเกียรติพระบาทสมเด็จพระปรมินทรมหาภูมิพลอดุลยเดช

 สิ่งสืบเนื่อง 
จากความสำเร็จของวงเดอะพาเลซ ทำให้สายชล ระดมกิจ หัวหน้าวงเดอะพาเลซตัดสินใจชักชวนเพื่อนผู้ร่วมก่อตั้งวงดิ อินโนเซ้นท์อีก 3 คนคือพีรสันติ จวบสมัย, สิทธิศักดิ์ กิจเต่ง และเกรียงศักดิ์ จงธีระธรรม มาก่อตั้งวง The Innocent S4 พร้อมกับชักชวนเพื่อนร่วมวงเดอะพาเลซอีก 2 คนคือ มนตรี กิตติกัลป์ หรือ จืด ฟอร์เอฟเวอร์ และรณภพ อรรคราช หรือ เต้ย อินคา มาร่วมวง

 อ้างอิง 

 แหล่งข้อมูลอื่น 


หมวดหมู่:กลุ่มดนตรีป็อปสัญชาติไทย